SKRIFTLIG FORESPØRGSEL E-0105/01

af Camilo Nogueira Román (Verts/ALE) til Rådet

(1. februar 2001)

Om: Den svenske regerings erklæring om formandskabets prioriteringer - arbejdsløshed

Den svenske regering har netop erklæret, at det svenske formandskabs prioriteringer er EU's udvidelse, miljøbeskyttelse og beskæftigelse. Det svenske formandskab kan derfor, hvad angår beskæftigelsen, næppe være uvidende om, at denne er snævert forbundet med rigdom i EU, og det vil i praksis sige, at det er de rigeste regioner, der har den laveste ledighedsprocent, samtidig med at de fattigste regioner har det største antal ledige.

Regionaludviklingspolitikken, der først og fremmest iværksættes gennem strukturfondene og især EFRU, bør følgelig suppleres med en jobskabelsespolitik på europæisk plan, hvor der af ovennævnte objektive årsager især bør sættes ind i de lande og regioner, der er støtteberettigede under strukturfondene. Og der skal afsættes specifikke midler til en sådan europæisk beskæftigelsespolitik på budgettet.

Hvilke foranstaltninger agter det svenske formandskab at træffe for at føre denne højt prioriterede politik til bekæmpelse af arbejdsløsheden ud i livet?

Har det svenske formandskab til hensigt at fremme en europæisk beskæftigelsespolitik som supplement til regionaludviklingspolitikken og øremærke bevillinger hertil på EU-budgettet?

Svar

(16. juli 2001)

Som det ærede parlamentsmedlem nævner er det et af det svenske formandskabs vigtige mål yderligere at fremme samarbejdet på beskæftigelsesområdet. Den europæiske strategi på dette område bygger på Amsterdam-traktaten og er blevet udbygget siden mødet i Det Europæiske Råd i Luxembourg i 1997. Denne strategi, som også kaldes Luxembourg-processen, har med sine retningslinjer samt sine evaluerings- og overvågningsmekanismer, nationale handlingsplaner og henstillinger til medlemsstaterne vist sig at være effektiv og har fremmet samarbejdet på beskæftigelsesområdet.

Dette samarbejde fortsatte i foråret 2001 på grundlag af det brede initiativ, som stats- og regeringscheferne vedtog i marts 2000 på topmødet i Lissabon. De strategiske mål, som her blev fastsat for beskæftigelse, økonomiske reformer og social samhørighed, blev fulgt op på Det Europæiske Råds møde i Stockholm den 23.-24. marts 2001, som var det første årlige forårstopmøde vedrørende økonomiske og sociale spørgsmål.

Det Europæiske Råd i Stockholm fokuserede på spørgsmålet om, hvordan man kan modernisere den europæiske model og nå EU's strategiske mål for det næste tiår som besluttet i Lissabon: at blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed. Der var fuld enighed om, at økonomiske reformer, beskæftigelsespolitik og social- og arbejdsmarkedspolitik er gensidigt forstærkende.

Det Europæiske Råd i Stockholm drøftede navnlig, hvordan man kan skabe flere og bedre job, fremskynde økonomiske reformer, modernisere den europæiske sociale model og udnytte ny teknologi

Hvad angår det andet spørgsmål henleder Rådet det ærede parlamentsmedlems opmærksomhed på, at Den Europæiske Union inden for den nye programmering af strukturfondene for perioden 2000-2006 vil yde medlemsstaterne betydelig finansiel støtte til udarbejdelse og iværksættelse af deres beskæftigelsespolitik.

Inden for den europæiske strategi for beskæftigelsen vil Den Europæiske Union yde ca. 60 mia. EUR til Den Europæiske Socialfond i de næste syv år for at:

- fremme større økonomisk og social samhørighed i Den Europæiske Union

- fremme jobskabelsen og konkurrencedygtigheden i Den Europæiske Union, idet der investeres i udvikling af færdigheder

- støtte de særlige behov på arbejdsmarkedet i de områder af Fællesskabet, som er svagt udviklet

- støtte de forpligtelser, der blev indgået på Det Europæiske Råd i Lissabon til at fremme en dynamisk videnbaseret økonomi

- foretage den nødvendige investering i menneskelige ressourcer og uddannelsesinfrastruktur til supplering af udarbejdelsen og indførelsen af ny teknologi

- gøre det muligt for alle at drage fordel af den økonomiske vækst

- mindske forskellen mellem mænds og kvinders beskæftigelse.

Fællesskabets indsats - navnlig under der svenske formandskab - ligger således på linje med det ærede parlamentsmedlems overvejelser.